《寄韩持国》
宋代·刘攽

帝都冠盖区，百吏鲜閒暇。学省独优游，儒冠足休假。

腊前辱飞书，雨后果迂驾。远道靡告劳，心期莫予诈。

三年坐穷山，物色多可讶。鹤林失昭师，演门吊两谢。

素交怅倾盖，陈迹空怛化。孤吟不逢人，默坐常逢夜。

朱丹亲簿领，虫旱视禾稼。全人犹瓮盎，薄赋兼倓幏。

君来慰何多，高论听虽乍。雄风快披襟，佳境逾啖蔗。

从容外形骸，约略陈酒䏑。寻芳问名园，临溪陟累榭。

数称滍阳叟，谓实庞公亚。昔闻固已多，今得逾可诧。

龙门走清洛，伊水共东下。旧都富形势，时卉芬兰麝。

云峰会深入，芳草正可藉。乘兴宁有穷，归马何当跨。

小官畏绳墨，局蹐甚缰靶。苟无咫尺书，限此十数舍。

举头怨鸿鹄，羽翼不我借。终更行有期，屈指计秋夏。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。